
Kármentők tervezésénél felmerülő környezeti problémák

Kulcsszavak: kármentő; méretezés; hatásvizsgálat; modellezés; hatásterület
A mindennapjaink elképzelhetetlenek vegyi anyagok felhasználása nélkül. Ahhoz, hogy a kiskereskedelemben a vegyi termékek elérhetővé váljanak vegyi anyagokat nagy mennyiségben gyártó, felhasználó ipari vállalkozásoknak kell működniük. A különböző irodalmi források szerint a vegyipari termelés volumenében éllovas USA-ban és Kínában évente 180 – 220 olyan rendkívüli esemény történik, amelynek eredményeként vegyi anyag kerül a szabadba.
A környezet állapotának megóvása a fenntartható fejlődés egyik legfontosabb alapeleme. A gyakorlatban nagy mennyiségben vegyi anyagot gyártó, felhasználó ipari vállalkozásoknak már az építkezési eljárást megelőzően környezeti hatásvizsgálati eljárást kell lefolytatniuk. Az eljárás célja a tervezett beruházás környezeti hatásainak meghatározása és a környezethasználat feltételeinek megállapítása.
A környezeti hatásvizsgálati eljárás eredményeként meghatározott környezethasználati feltételek teljesítése számos esetben a kivitelezés során felemásan valósulnak meg, ezért a tervezett funkció nem teljes körűen valósul meg. A környezetszennyezés bekövetkezésének valószínűségét tovább növeli a nem megfelelő üzemi-használati gyakorlat.
Kutatásaim során vegyi anyag tárolás keretei között a kármentő kialakítás, üzemeltetés témakörrel foglalkozom. A kármentő célja, hogy egy esetlegesen bekövetkező elsődleges vegyi anyag tároló meghibásodásakor felfogja a szabadba kerül vegyi anyagot, elkerülve a jelentős mértékű környezetszennyezés kialakulását. A kármentő méretezése látszólag egyszerű műveletnek tekinthető, ugyanakkor dolgozatomban rámutatok a tématerület komplexitására. Kutatásaim eredményeként olyan javaslatok fogalmazok meg, amelyek könnyen átültethetők lehetnek akár a napi gyakorlatba is.



